Instruction: Fes-me un resum curt del text següent:

Context:
Un retrat esmolat de la convivència en un any, tres sopars i sis persones.
Així es presenta el nou llibre del periodista i escriptor Xavier Bosch, 'Paraules que tu entendràs' (Columna), que surt a la llum aquest dimecres i que vaticina que atraparà "si han agradat els dos anteriors".
Com 'Algú com tu' (2015) i 'Nosaltres dos' (2017), que sumen 100.000 lectors, la nova novel·la de Bosch no deixa enrere ni l'amor, ni la construcció d'intimitats.
Aquesta vegada, les relacions de parella duradores són les protagonistes, amb l'ús de la veritat i la convivència com a temes cabdals.
"Estic a favor dels secrets, la sinceritat està sobrevalorada", ha assegurat Bosch en la presentació del llibre.
A través de tres parelles ens n'adonem que, avui dia, "els amors llargs són revolucionaris".
Amb una recerca constant de la bellesa, en aquest cas a través de l'arquitectura, Bosch torna a fer "una mirada endins" per traçar la convivència de sis protagonistes des d'un Cap d'Any als Alps suïssos fins un any després entre els canals de Venècia.
Les tres parelles, amigues entre elles, comencen l'any divertint-se entre muntanyes, "però res és mai el que sembla".
Aviat començarà un joc de confidències i veritat, alhora perillós, que posarà en evidència allò ocult de cada relació.
"Els amors llargs són revolucionaris.
No vull fer moralina de res, sinó explicar la vida de sis persones en els seus moments.
M'interessava molt fer una novel·la sobre l'ús que fem de la veritat, sobre els secrets", ha explicat l'autor.
Així doncs, 'Paraules que tu entendràs' parla de l'amor, però també de "què diem, què callem o què estem disposats a no dir a la parella".
"Per què són tan sexis els secrets?", es pregunta Bosch.
Va ser el 2015 quan, després d'acabar 'Nosaltres dos', Bosch va trobar en una notícia relacionada amb un servei de cites en línia l'origen de la seva propera novel·la.
Uns hackers van fer pública la identitat de 37 milions d'usuaris d'Ashley Madison, una xarxa social utilitzada per persones casades o que estan en una relació.
Les xifres ingents d'infidelitats, només en una xarxa social, van portar l'escriptor a experimentar en aquest sentit.
"Les temptacions hi són.
Els embolics són emocionants.
Tenir una aventura és un secret, una emoció nova, una alquímia sexual puntual que t'alegra la vida, si no, no m'explico aquests 37 milions", reflexiona l'escriptor.
En aquesta obra, l'autor volia fer l'exercici de limitar-se en el temps, amb la qual cosa la història s'emmarca en un sol any, tot i que hi ha flashbacks per copsar quines ferides arrosseguen els protagonistes.
Al parer de l'editora de Columna, Glòria Guasch, els personatges de 'Paraules que no entendràs' ho tenen tot, "es volen menjar el món, però en un moment donat s'adonen que el que necessiten només és que algú els estimi".
El protagonista, Xavi Vera, és "l'alter ego" de l'autor.
Un arquitecte "de renom, un home reflexiu, contundent, valent, poc donat a ensenyar les emocions, i un seductor infal·lible", defineix Guasch.
La construcció d'intimitats és una vegada més l'eix de la literatura de Bosch.
"Torna a ser una novel·la de mirada endins i de recerca constant de la bellesa per part dels personatges", assegura Bosch.
Si bé a 'Algú com tu' els llibres i l'art centraven aquesta bellesa, i a 'Nosaltres dos' ho feia la música clàssica, en la nova obra és l'arquitectura la metàfora que estructura el llibre.
Així com en Xavi Vera dissenya l'últim encàrrec per a un magnat americà, una llar sensacional, fa més de 20 anys que "construeix" la relació amb la Mara, com qui aixeca una casa.
L'amor continua sent el marc principal de les novel·les del periodista, però aclareix que no funcionen com una trilogia amb les dues anteriors.
"Si aquella història que ens explica diu que està parlant de mi, el suflé puja de forma exponencial i gaudim molt de la lectura.
Llegim per redescobrir vides noves, però sobretot per redescobrir la nostra", ha assenyalat l'autor.
El títol de 'Paraules que no entendràs' és "el més sofisticat" de les sis novel·les que ha escrit en els últims deu anys, extret d'un vers de la cançó 'Ne me quitte pas' de Jacques Brel.
El periodista ha confessat que quan va començar a escriure la novel·la, la tardor del 2017, li va costar concentrar-se en una història de ficció per la situació política que travessava el país.
"Però ja em va contaminar prou personalment com perquè ho fes a la meva novel·la i personatges", ha apuntat l'autor.
L'audiollibre, en què l'actor Lluís Villanueva en fa la lectura i Bosch llegeix el pròleg, està disponible també a partir d'aquest dimecres.
La setmana que ve es publicarà en castellà a Destino.

Response: Aquest dimecres s'estrena el llibre de Xavier Bosch "Paraules que tu entendràs", que va escriure inspirant-se en una xarxa social plena d'infidels. La història reflecteix l'ús que fem de la veritat i els secrets mitjançant tres parelles amigues que passen Cap d'Any junts i juguen a dir confidències i veritats.


Instruction: Fes-me un resum curt del text següent:

Context:
El Parlament de Catalunya ha entregat avui la Medalla d’Honor als represaliats del procés i als col·lectius jurídics que els defensen.
Amb aquest gest, volen reconèixer el dolor dels perseguits per l’estat espanyol arran de l’1-O i per haver defensat, al carrer i a les urnes, la voluntat d’autodeterminació.
Segueix el vídeo en directe:
Qui són els 3.300 represaliats?
L’acte ha estat conduït per la periodista Txe Arana i ha comptat amb la música de Borja Penalba.
Vicent Partal, director de VilaWeb, ha estat l’encarregat de fer la glossa dels col·lectius homenatjats.
Sobre l’escenari, han pujat una vintena de representants de les víctimes de la repressió i dels col·lectius jurídics.
La presidenta del parlament, Laura Borràs, els ha lliurat simbòlicament la Medalla d’Honor.
Posteriorment, el guardó es dipositarà al Museu d’Història de Catalunya.
Vicent Partal, al parlament: “La classe política ens heu decebut.
Heu deixat molta gent a l’estacada”
No tots els represaliats han vist amb bons ulls aquesta distinció.
Alguns han criticat el gest.
Consideren que és inútil i diuen que, en molts casos, qui acusa és la Generalitat de Catalunya mateixa.
Entre els qui ho han criticat hi ha Marcel Vivet, que es demana si, a partir d’ara, la Generalitat “deixarà d’emparar la repressió”.
Durant el seu discurs, Vicent Partal, ha esmentat la llista de servidors públics involucrats en la causa general.
Els tres darrers presidents de la Generalitat, Artur Mas, Carles Puigdemont i Quim Torra.
També els dos darrers presidents del parlament, Roger Torrent i Carme Forcadell, i diputats, consellers i batlles de mig país.
Tanmateix, ha recordat que d’ençà del 2017 hi ha prop de quatre mil conciutadans que han estat víctimes de la repressió que s’ha exercit fins a l’organització de la consulta del Nou de Novembre o la política exterior de la Generalitat de tota la dècada.
A més, ha tingut un record per les víctimes de les moltes altres repressions que hi ha avui a Catalunya, contra diversos moviments socials.
Per una altra banda, s’ha adreçat als representats polítics: “La classe política ens heu decebut a molta gent.
Heu deixat molta gent a l’estacada.
Ens heu pegat amb una BRIMO que havia d’haver estat dissolta ja fa molt temps.
Ens heu dut a judici i heu demanat, en nom de la Generalitat, anys de presó.
Heu deixat que la sobirania d’aquest parlament fos trepitjada fins a l’extrem de ni publicar les declaracions que ha fet”, ha expressat.
Roger Español: “Massa gent ha estat represaliada pel govern del país, i això fa mal”
Roger Español ha estat l’encarregat de recollir la medalla d’or del parlament en representació de tots els represaliats de l’1-O i ha fet un dur discurs contra el govern català.
“Massa gent ha estat represaliada pel govern del país que deia que la defensava.
I això, fa mal“, ha dit.
Per això, ha lamentat que molts independentistes veuen les institucions catalanes com l’enemic: “Fins i tot al mateix nivell que l’estat espanyol, sigui per l’acció o la inacció del govern, i amb tota la raó.”
Malgrat tot, ha agraït la recepció de la medalla d’or als més de 4.000 represaliats i ha demanat una acció conjunta.
Entre els altres represaliats que han assistit a la cerimònia, hi havia Jordi Pesarrodona, Guillem Padilla, Jandi Velasco, Jordi Matas, Pol Serena i Jordi Ros.
El discurs de cloenda l’ha fet la presidenta del parlament, Laura Borràs, en què ha reivindicat els símbols.
Ha reconegut que la concessió de la medalla era un gest simbòlic, però n’ha defensat la necessitat.
“És un gest que el parlament fa per visibilitzar l’acompanyament a les víctimes i posar el focus en la repressió que molts volen desenfocar.”
Borràs també ha dit que esperava que la medalla servís perquè l’executiu català es retirés de les acusacions contra independentistes.
Borràs reivindica el símbol de la medalla i diu que respecta qui la refusi
Podeu recuperar-ne el vídeo i la lletra a continuació:
Borja Penalba interpreta l’emocionant “No puc dir el teu nom”, un poema de Vicent Andrés Estellés

Response: Els represaliats per defensar el procés i les urnes han rebut una Medalla d'Honor del Parlament en un acte per acompanyar les víctimes i homenatjar les lluites contra la repressió. Alguns no han estat d'acord amb aquest acte i Roger Español ha fet un discurs contra el govern català. Ha assegurat que molts independentistes veuen ara algunes institucions catalanes com l'enemic.


Instruction: Fes-me un resum curt del text següent:

Context:
La fibromiàlgia afecta un milió i mig de persones a Espanya i, tot i això, "hi ha molta ignorància" sobre què comporta aquesta malaltia, segons la directora tarragonina Anna M. Bofarull, que ha dirigit 'Sonata per a violoncel', un film que intenta fer una contribució per "entendre" les persones afectades de fibromiàlgia.
"En això pot ajudar la pel·lícula, que se centra en un aspecte humà d'algú que, de cop, sent dolors en una part del cos o una altra i no pot fer la vida que està acostumat a fer", ha explicat a l'ACN Bofarull, que ha dirigit, coproduït i escrit el guió del llargmetratge que es preestrenarà el 17 de novembre a Tarragona.
La pel·lícula retrata la història de la Júlia (Montse Germán), una violoncel·lista professional que està al cim de la seva carrera quan comença a patir "forts dolors" que interfereixen en la seva feina i a la qual li diagnosticaran fibromiàlgia.
La cineasta considera que durant els últims anys s'ha començat a parlar de la fibromiàlgia però que "és difícil entendre realment com és la vida d'un afectat" si no hi ha "gent propera que la pateix".
"És algú que pateix forts dolors però que no pot rebre cap tractament específic que permeti que es curi", ha explicat Bofarull, que ha recordat que la malaltia no és degenerativa.
Segons la directora de 'Sonata per a violoncel', l'avantatge de veure la pel·lícula és que l'espectador veu "elements molt íntims" dels afectats i que pot "ajudar familiars i amics".
"Quan comences a parlar de fibromiàlgia gairebé tothom coneix algú que té fibromiàlgia però no acaben de saber ben bé què és i com viu aquella persona en el dia a dia o els seus problemes amb el dolor", ha afirmat Bofarull.
Fins ara, no hi havia cap pel·lícula en l'àmbit internacional que parlés de la fibromiàlgia.
A Bofarull li va interessar explicar el tema perquè la seva mare pateix fibromiàlgia i, diu, la seva vida "ha estat marcada per aquesta malaltia".
Per fer la pel·lícula, la productora ha comptat amb l'ajuda d'associacions d'afectats de fibromiàlgia i ha explicat que, durant el rodatge, han estat "en contacte" amb afectats a través de les xarxes socials.
A més de Montse Germán, la viol·loncelista professional "forta i lluitadora", al llargmetratge també hi apareix Juanjo Puigcorbé, amb el paper del mànager de la Júlia; Jan Cornet, "un jove alumne que té una relació més personal amb ella"; i Marina Salas, que interpreta la filla de la Júlia.
"És una història que pilota al voltant de la música i el dolor de la malaltia", ha dit Bofarull.
"No és una pel·lícula fàcil", ha admès Bofarull, que diu que "veient el cartell de la pel·lícula l'espectador ja pot veure que no anirà al cine "a riure".
És el primer llargmetratge de ficció que dirigeix Bofarull i porta treballant-hi sis anys.
"És com un part", ha reconegut la directora, que ha dit que és "emocionant" escriure el guió, intentar aixecar el pressupost, adaptar la pel·lícula, fer el càsting, tenir les localitzacions i poder-la rodar i mostrar.
Fins ara, 'Sonata per a Violoncel' ja ha recorregut diversos festivals de cinema.
S'ha vist al festival de Màlaga, al FIC-CAT a Catalunya, a Saragossa i a Lleida.
Però també a les Filipines i a Mont-real, al Canadà.
A més, es veurà a Valladolid, la República Dominicana, Guatemala i Argentina.
A partir del 20 de novembre es projectarà en sales de cinema i Bofarull espera "que el públic tingui interès en veure-la" per poder-la mantenir en cartellera "força temps".
Molts dels escenaris de la pel·lícula són rodats a Tarragona.
"Són localitzacions properes, interessants i que es coneixen poc", ha explicat Bofarull, que ha detallat que hi ha escenes que s'han rodat a la platja de l'Arrabassada de Tarragona, al cementiri de la ciutat o a alguns auditoris del Vendrell o Reus.
Altres projectes
Bofarull també està enllestint la pel·lícula Barcelona 1714, que ja està rodada i en fase de postproducció.
El film que dirigeix la tarragonina retrata una història d'amor en ple setge a Barcelona, fa gairebé tres segles, per part de les tropes castellanes i franceses.
El llargmetratge és un projecte "innovador", segons descriu la directora, perquè s'ha rodat amb actors reals però amb fons creats en 3D, és a dir, en un plató croma.
"Estem acabant de treballar aquests espais de la Barcelona del 1714", ha detallat Bofarull, que ha admès que està sent un "procés llarg" però que els permet tenir una "estètica molt personal".
La pel·lícula, que en un principi s'havia d'estrenar sobre l'11 de setembre de 2014, encara no té data d'estrena.

Response: El 17 de novembre es preestrena "Sonata per a violoncel", la nova pel·lícula d'Anna M. Bofarull. Assegura que no és una pel·lícula fàcil de veure, ja que es reflecteix la història d'una violoncel·lista que pateix fibromiàlgia, mostrant com és la vida dels qui la pateixen. S'ha enregistrat a Tarragona i ha tingut l'ajuda d'associacions d'afectats per aquesta malaltia.


Instruction: Fes-me un resum curt del text següent:

Context:
El Col·legi Oficial d’Enginyers de Telecomunicació de la Comunitat Valenciana (COITCV), l’Universitat Politècnica de València (UPV) i la Generalitat Valenciana organitzen, dins dels actes programats per a la 19ª edició dels Premis i Nit de les Telecomunicacions Valencianes, un debat sobre ‘La revolució tecnològica i el model econòmic 4.0’, amb els principals impulsors d’esta transformació.
La taula redona del dijous 18 de maig, a les 12.15 hores en el Paranimf de la UPV, posarà en relleu que esta transformació digital “no solament suposarà un canvi en les empreses i administracions públiques, sinó també una manera de treballar amb elles i per a elles”, segons ha informat la institució col·legial en un comunicat.
Els experts estimen que en una dècada “es destruirà l’ocupació tal com ho coneixem” i es crearan més d’un milió de llocs de treball vinculats amb la digitalització, robòtica, ‘big data’, intel·ligència artificial, biotecnologia i drons, una tecnologia que “ja està provocant un sisme en el món laboral”.
Així, estos entorns de treball seran “més col·laboratius, participatius i menys estresantes, però fins a arribar a eixe estat de felicitat caldrà realitzar nombrosos canvis substancials”, destaquen els responsables del debat.
Alguns estudis estimen que hi ha treballs com els teleoperadores que seran reemplaçats íntegrament per robots; uns altres com el cas dels venedors tindran una taxa de reemplaçament del 92% i el dels pilots un 50%.
Unes xifres que llancen la desaparició de set milions d’ocupacions d’àrees productives que quedaran obsoletes, segons l’organització de la jornada.
Amb tot, els experts asseguren que “açò no significarà necessàriament que molta gent es quedarà sense ocupació”.
Estes tecnologies “configuraran un mercat laboral 4.0, en el qual es crearan altres necessitats i per tant, sorgiran nous llocs de treball”.
De fet, un estudi de Randstad afirma que la transformació digital generarà més d’1,25 milions d’ocupacions en els pròxims anys.
Entre ells, experts en ‘big data’, enginyeria informàtica i el màrqueting digital, especialistes en ciberseguridad, analistes d’aplicacions, dissenyadors de programari, enginyers de telecomunicacions i analistes de sistemes, segons diversos estudis.
“El que sí que serà imprescindible és que tant empreses com a professionals superen la resistència al canvi a les noves tecnologies i a les realitats que les TIC portaran amb si”.
Per exemple, algunes decisions podran prendre-les els ‘sistemes’, després d’analitzar les dades, en lloc de les persones, com ha destacat el membre del COITCV i CEO en Encamina, Hugo de Juan.
INTEL·LIGÈNCIA ARTIFICIAL EN EL 20% DE TREBALLADORS
Així, veu factible que en 2018 més del 20% dels professionals utilitzen la Intel·ligència Artificial per a prendre decisions i que les resolucions preses per agents autònoms de programari aniran en augment.
“Els directius fins i tot podrem arribar a perdre el privilegi de prendre decisions davant un conflicte d’interessos ja que el ‘sistema’ oferirà la resposta correcta”.
De Juan ha assegurat, per tant, que “la tecnologia estarà present en tot moment” i que “la hiperconectivitat serà un fet”: “L”internet de les coses’ i del tot amb tot farà que siguem una peça més del sistema i que fins a les nostres tasques se’n vagen reconfigurant conforme anem arribant a l’oficina”.
Per a ell, per exemple, “comptar amb un assistent domòtic serà habitual” perquè “des del ‘boom’ del naixement d’estos dispositius a la fi de 2016 les capacitats d’estes màquines han anat en augment i el seu preu anirà en descens”.
En l’empresa, “tot estarà monitoritzat perquè els diferents processos fluïsquen adequadament.
Un espai en el qual conviuran treballadors humans amb robots.
Esta col·laboració entre persones i màquines, que ja es dóna en algunes indústries com a Ford, s’estendrà a altres sectors com la banca, el comerç, el turisme, transport o l’advocacia”.
MÉS DIVERSIÓ A LA NOSTRA VIDA DIÀRIA
Segons els experts, en estos casos, les màquines escrutaran les dades i els humans desenvoluparan les estratègies.
A més, tecnologies com la realitat virtual i l’augmentada serviran per a “augmentar la nostra productivitat i capacitats professionals, i també per a afegir diversió i riquesa a la nostra vida corrent”.
Com a exemples, Hugo de Juan ha recordat que “a principis del 2016 ulleres com les Google Glasses o les Hololens eren poc més que prototips, però sabem que les seues aplicacions van a ser tan quotidianes com hui ho són les ‘apps’ dels mòbils”.

Response: El dijous 18 de maig, va tenir lloc la taula rodona a la UPV sobre la revolució tecnològica. S'ha assegurat que aquesta revolució causarà un canvi complet al món laboral d'aquí a deu anys vinculat a la tecnologia. Molts dels treballs els faran robots, creant així altres necessitats amb les quals es compensaran la pèrdua d'ocupació d'algunes persones.


Instruction: Fes-me un resum curt del text següent:

Context:
Les diputades del grup parlamentari de la CUP han estat les encarregades d’explicar, de manera ben contundent, els insults que havien rebut aquests darrers mesos a les xarxes socials i alguns mitjans pel fet de ser dones i alhora fer política.
Per això han clamat que eren ‘lletges’, ‘grasses’, ‘putes’, ‘retardades’ o ‘mal follades’ i que alhora es dedicaven a la política i defensaven ‘l’educació i la salut públiques’, ‘la llibertat i dignitat de les persones i dels pobles’, o ‘uns Països Catalans socialistes i feministes’.
Vegeu el vídeo ací:
I llegiu tot seguit el manifest sencer:
«Durant aquests últims mesos hem estat testimonis d’una eclosió masclista especialment visceral en un moment de gran tensió política on les nostres companyes han tingut una projecció mediàtica i un protagonisme, una representativitat i una autoritat polítiques, inusualment significatives, que han fet esclatar els ploms a tota una sociologia que ha vist refutada la seva concepció sobre la funció de les dones en aquesta societat.
Hem vist com grans aparells mediàtics al servei d’una manera molt concreta i barroera de fer política, han descarregat tota la seva artilleria contra les nostres companyes a fi de desacreditar-les i desautoritzar-les, en una aposta clarament desencertada que se’ls ha girat en contra, com un bumerang, i que ens ha portat aquí a denunciar aquesta ofensiva fastigosa, masclista i violenta, i a dir que totes som una i que quan ataquen una dona en termes que només tenen a veure amb el fet de ser-ho, estan atacant totes les dones, i que quan ataquen una de les nostres ens estan atacant a totes nosaltres.
És per això que, com a militants de l’esquerra independentista, de les organitzacions que conformen el nostre moviment, hem volgut convocar aquesta roda de premsa unitària, per tal de denunciar col·lectivament l’onada d’insults, desqualificacions i menyspreu masclista que com a dones militants hem estat objecte durant els últims mesos, tant a les xarxes socials com als mitjans de comunicació.
Som plenament conscients de la situació infinitament més precària i violenta en què es troben la gran majoria de dones que ni tan sols tenen accés a un altaveu que es faci ressò del seu patiment.
Dones invisibilitzades, políticament anul·lades, expulsades de la representació política, emmudides, precaritzades, violentades, i tot a conseqüència de la ideologia patriarcal que inunda la nostra societat i ens vol sotmeses per tal de poder domesticar-nos i governar-nos; amb l’objectiu final de forçar-nos a assumir el rol que aquesta societat patriarcal ens té reservat.
I és precisament per l’emancipació de totes aquestes dones i de nosaltres mateixes que vam decidir organitzar-nos i lluitar, per enderrocar aquest sistema que ens condemna a ser subalternes, a netejar, cosir, curar, parir, assentir, obeir… sense poder decidir lliurement sobre les nostres vides ni els nostres cossos.
En aquest sentit volem compartir les següents consideracions:
En conclusió, ens insulten individualment, però nosaltres responem col·lectivament, perquè sabem que quan n’ataquen una ens volen sotmetre totes, i per això cridem que som manada i que si en toquen una, ens toquen a totes.
Que totes som una.
Que totes som l’Anna, la Gabriela, la Natàlia, l’Eulàlia, les companyes de Gràcia encausades per penjar pancartes contra la llei de l’avortament, i la Naty en vaga per exigir unes condicions laborals dignes, i les companyes de Palma imputades per denunciar la llei de l’avortament, i les dones que diàriament reben cops dels seus companys, i les que cobren un 20% menys per fer la mateixa feina que els homes, i les joves que es veuen condemnades a sotmetre’s a avortaments clandestins, i les estudiants que pateixen violència masclista als centres d’ensenyament i no saben on recórrer, i les dones que són assetjades al carrer, i les que es veuen obligades a aguantar situacions masclistes a la feina perquè necessiten els diners, i les que són criminalitzades per exercir el treball sexual, i les que han d’assumir totes les tasques de cura que han estat expulsades del sistema públic a conseqüència de les retallades neoliberals, i les 800.000 dones en risc d’exclusió social…
En definitiva, som militants feministes, dones organitzades per combatre aquest sistema patriarcal capitalista que ens vol relegar a un rol exclusivament ornamental dins de l’espai on es decideix sobre la nostra vida, i estem aquí per ser agents actius en la construcció d’una societat lliure, és a dir, feminista.»
Alerta Solidària
Arran
Coordinadora Sindical (COS)
CUP – CC
Endavant (OSAN) SEP

Response: Les diputades de la CUP han rebut insults masclistes a les xarxes socials, amb la finalitat de desacreditar-les o treure'ls autoritat. Han aprofitat per defensar l'educació i la unió entre totes per denunciar la ideologia patriarcal. Asseguren que si insulten una dona, les insulten a totes i que s'ha de lluitar per una societat lliure i feminista.


Instruction: Fes-me un resum curt del text següent:

Context:
Els centres d'educació especial obriran en fase 2 per acollir els alumnes amb un increment de les necessitats durant el confinament.
Així ho recull el document d''Instruccions específiques pera l'organització de l'obertura dels centres d'educació especial', al que ha tingut accés l'ACN i que estableix que cada centre haurà d'elaborar el seu pla d'obertura amb l'acompanyament de la inspecció.
Es podrà fer acció educativa en grups de com a màxim 5 alumnes per als que finalitzen estudis, atenció tutorial en grups reduïts en qualsevol curs o nivell o bé atenció personalitzada.
A més, hi haurà un espai d'acollida de 9 a 13 hores en grups de màxim 5 infants de 3 a 6 anys.
El retorn serà voluntari i les famílies ho hauran de comunicar.
El document elaborat pel Departament d'Educació explica que en el cas dels centres d'educació especial es considerarà, a més dels criteris genèrics, altres indicadors de necessitats de suport com la pèrdua accentuada d'habilitats comunicatives, l'augment o aparició de conductes d'aïllament, la desestabilització emocional, l'augment de la dificultat de regulació de la conducta o el comportament i el benefici que aporti la presencialitat pel que fa a la relació amb el personal educatiu, entre d'altres.
L'objectiu és "complementar els plans de suport individualitzats de l'alumnat i generar oportunitats per a l'alumnat i les seves famílies".
Especifica que si algun centre públic o concertat no pot fer efectiva l'obertura aplicant totes les mesures i garanties requerides en les instruccions, ho haurà de comunicar a la Inspecció d'Educació corresponent, "que valorarà l'excepcionalitat de permetre la no obertura del centre".
Així, els centres, com els ordinaris, reobriran bàsicament per oferir un servei als alumnes que finalitzen els estudis i per atendre casos personals.
En el cas de l'atenció personalitzada, serà necessari planificar i programar el dia i hora del retrobament de l'alumna i, si és necessari, un únic familiar amb el tutor.
L'objectiu d'aquesta atenció és fer un acompanyament educatiu i emocional personalitzat, amb coordinació amb els equips d'assessorament i orientació pedagògics (EAP) i els serves educatius específics.
Les famílies hauran d'emplenar una declaració en la que assegurin que el seu fill no té cap símptoma de covid-19 ni ha estat en contacte amb persones amb el virus en els darrers 14 dies, així com que compta amb el calendari vacunal al dia.
En el cas d'alumnes amb malalties cròniques complexes, es valorarà conjuntament la idoneïtat de reprendre l'activitat.
A més, en el cas dels infants de 3 a 6 anys, l'acollida es reserva a aquells tutors o progenitors que acreditin que necessiten portar els fills a l'escola per motius de conciliació ja que treballen i no tenen cap altra opció.
El centre planificarà el personal necessari
Pel que fa al personal, el document estableix que seran els centres els que hauran de "planificar l'acció educativa i el personal necessari per dur-la a terme".
Les direccions dels centres hauran d'informar tots els treballadors de la necessitat de declarar les condicions de vulnerabilitat, casos, contactes estrets i simptomatològica covid, per tal d'identificar el personal que podrà participar de les activitats presencials.
De la mateixa manera, haurà d'analitzar els espais disponibles per tal de complir la regla de 4m2 per alumne.
A més, els espais que es facin servir hauran de ser "estables i fixos" per poder tenir la traçabilitat en cas de contagi.
L'alumnat haurà de ser sempre el mateix i en el mateix espai i, sempre que sigui possible, també el personal educatiu.
Els centres d'educació especial hauran de seguir les mateixes recomanacions que els ordinaris pel que fa a entrades i sortides, circulació dins del centre, patis i l'absència de menjador al juny.
Sobre el distanciament físic, s'insisteix que "es tracta d'una de les mesures més importants per evitar la transmissió del virus", així com el rentat de mans.
En aquest cas, s'apunta que l'alumnat que no sigui autònom cal que es renti les mans acompanyat o assistit de manera freqüent, "seguint i adaptant les pautes generals".
Pel que fa a les mascaretes, està indicada per als alumnes de 6 a 21 anys però s'especifica que "l'alumnat que no sigui capaç d'enretirar-se-la de manera autònoma, no n'hauria de portar", així com en aquells moments en que es compleixin mesures òptimes de distanciament i ventilació d'espais.
Els docents hauran de portar roba i calçat que faran servir exclusivament al centre i que hauran de rentar com a mínim dos cops a la setmana a 60 graus.
A més, es recomana la desinfecció de les cadires de rodes "a l'entrada i la sortida del centre".

Response: Els centres d'educació especial obriran en fase 2, amb grups d'un màxim de cinc alumnes, en espais establerts i fixos i seguint les mateixes recomanacions sanitàries que en qualsevol centre. Hi haurà una distància de 4 m² entre alumnes, desinfeccions de mans i ventilació d'espais, i tot alumne que pugui treure's la màscara de forma autònoma estarà obligat a portar-la.


Instruction: Fes-me un resum curt del text següent:

Context:
Podem ha expulsat del partit el seu secretari general a Tarragona, Hermán Pinedo, segons ha pogut saber l'ACN.
La formació morada li va obrir un expedient ara fa un any per, segons el partit, no haver celebrat una assemblea per decidir si investien com a alcalde el republicà Pau Ricomà o el socialista Josep Fèlix Ballesteros.
Pinedo afirma a l'ACN que la decisió és "injusta", que és una "venjança" per no haver pactat amb el PSC i avança que no dimitirà de regidor "en cap cas".
Pinedo també és conseller de Patrimoni, Joventut, Cooperació i Habitatge de l'Ajuntament de Tarragona, així com setè tinent d'alcalde, i és un dels dos consellers d'En Comú Podem Tarragona, formació que governa al consistori amb ERC.
En declaracions a l'ACN, Hermán Pinedo explica que l'expulsió l'ha tramitada la comissió de garanties estatal de Podem.
Els arguments serien que Podem Tarragona i Tarragona En Comú van celebrar una assemblea conjunta per decidir si formaven govern amb ERC o PSC; i que no es va fer una assemblea única de Podem.
En la reunió conjunta –celebrada el 10 de juny del 2019- de les dues formacions, que es van presentar en coalició a les eleccions, es va aprovar la investidura de Ricomà per 76 vots; mentre que el suport a Ballesteros va comptar amb tan sols un únic vot.
"Diuen que em vaig saltar processos democràtics en no fer l'assemblea només de Podem Tarragona; i que vaig decidir prendre la decisió d'investir Ricomà unilateralment", relata el conseller.
Pinedo defensa que Podem, a través dels seus canals oficials i per correu electrònic, va convocar a la militància a assistir a aquella reunió.
També es mostra molt sorprès pel fet que, en la resolució que li han enviat, li apunten que hauria d'haver convocat una assemblea presencial amb els membres de Podem Tarragona el matí del dia 14, "el mateix matí del ple d'investidura".
Pinedo assegura que presentarà al·legacions a l'expulsió.
"Diuen que és una falta molt greu, al nivell d'assetjament sexual o agressió", indica, i es mostra convençut que no ha comès "cap infracció".
En la seva opinió, "és una barbaritat i una venjança".
"Que m'acusin d'antidemocràtic quan vam fer una assemblea de 80 persones per decidir qui havia de ser l'alcalde de Tarragona, és una barbaritat", assenyala.
També creu que en alguns sectors del partit "ha dolgut la bona feina" que considera que estan fent amb ERC al govern municipal.
"Hi havia gent que li interessava que féssim alcalde a Ballesteros", defensa.
També creu que des de la cúpula de la formació "ha molestat" que al balcó del consistori es pengés una pancarta de suport "als presos polítics".
De fet, comenta que l'últim enfrontament va ser abans del darrer plenari, quan es van abstenir en una moció per rebutjar la inhabilitació de Quim Torra, ja que "Podem demanava el 'no'".
No pensa dimitir
El polític avança que, en cas que s'acabi confirmant la seva expulsió de la formació morada, no dimitirà del seu càrrec de regidor.
De fet, creu que tampoc acabarà com a regidor no adscrit, ja que pertany al grup municipal d'En Comú Podem Tarragona.
De fet, Pinedo també és militant de Catalunya en Comú i aquest partit, a hores d'ara, no li ha fet "cap comunicació oficial".
"Faig la donació salarial i crec que ells no tenen cap motiu per expulsar-me", valora.
Amb tot, es mostra convençut que "cal lluitar per la justícia i ser honrat".
"Si hagués comès un delicte, el primer que marxaria sóc jo.
Però per una purga política de Podem a tot el país, és injust", finalitza.
Una polèmica que ve de lluny
Les disputes entre Pinedo i Podem no són noves.
Fa un any la formació ja el va inhabilitar del càrrec de secretari general de Podem Tarragona durant un any per la polèmica de l'assemblea sobre la investidura, però el maig d'enguany el va restituir.
A banda, també el van expedientar per una piulada sobre la designació del diputat Ismael Cortés com a cap de llista d'En Comú Podem per Tarragona el 28-A.
Al maig Hermán Pinedo es va presentar com a candidat a liderar Podem Catalunya.
El també setè tinent d'alcalde de l'Ajuntament de Tarragona va defensar aleshores una "tercera via regeneradora davant els conflictes interns".
Reclamava una "descentralització real de l'activitat política" més enllà de Barcelona, ja que al seu parer "la resta de territoris estan oblidats i menystinguts".
Tot i que va recollir els avals, Pinedo va retirar la seva candidatura en favor de Conchi Abellán, la qual va ser escollida coordinadora autonòmica de Podem Catalunya.

Response: Podem ha expulsat Hermán Pinedo després de saltar-se els processos democràtics, en no fer una assemblea exclusivament de Podem el 2019, per decidir l'alcalde de Tarragona. Ell assegura que no ha comès cap infracció i que no pensa dimitir de regidor després de ser expulsat, ja que es tracta d'una injustícia.


Instruction: Fes-me un resum curt del text següent:

Context:
Josep Ramoneda, president del consell d’administració del Grup 62, i Emili Rosales, director editorial, van presentar ahir les novetats més destacades del darrer trimestre de l’any.
Tot i que s’havia anunciat que Ramoneda faria balanç del 2018, la intenció era fer un cop d’efecte i fer públic el nom del llibre més ambiciós que el Grup 62 publicarà enguany: la Història mundial de Catalunya, un volum dirigit per l’historiador Martí de Riquer, en què han col·laborat noranta-nou especialistes i que aplegarà en unes nou-centes planes fets històrics destacats del país, d’una manera singular.
El volum arribarà a les llibreries el 14 de novembre.
No és pas un volum convencional sobre la història de Catalunya, sinó que aplega 124 moments determinants de Catalunya en la història mundial (pel paper que han tingut al món o per la manera com les circumstàncies d’abast mundial els han afectats): de la prehistòria fins a l’època actual.
Aquests moments s’ordenen de manera cronològica.
El format parteix de la Histoire mondial de la France dirigida per Patrick Boucheron, publicada l’any passat i que ja ha venut més de 150.000 exemplars.
Edicions 62, d’entrada, en farà un tiratge de 15.000.
És una proposta prou important per a l’edició en llengua catalana.
Borja de Riquer ha avançat algunes de les entrades que s’hi podran llegir.
Per exemple, recull la primera representació d’un acte de violència entre homes que s’ha trobat a Europa; són unes pintures prehistòriques descobertes recentment en unes coves del Priorat.
Hi ha una altra entrada on s’explica que el 1928 la companyia de cotxes Hispano Suiza va guanyar a Indianapolis la cursa mundial de resistència i va esdevenir el cotxe més potent del món.
També es parla de l’espionatge industrial de catalans per Europa.
Descobrirem el primer ambaixador català a la Xina, després de la guerra de l’opi, al segle XIX.
I també podrem llegir l’èxit del vi tarraconense a tot l’imperi Romà, on era considerat un dels millors.
Així mateix hi trobem el Bulli, com a millor restaurant del món, i el començament de l’era Cruyff.
I l’aportació de la Fura dels Baus als Jocs Olímpics de Barcelona 92.
Borja de Riquer també va explicar que els articles no són llargs, que ocupen un màxim de cinc planes i sense notes a peu de pàgina.
Són de divulgació, no pas erudits, i pretenen oferir una lectura fàcil, amb la voluntat de fomentar la curiositat intel·lectual dels lectors.
El llibre acaba amb la proclamació d’independència del 27 d’octubre de l’any passat, entrada que ha escrit Josep M. Muñoz, historiador i director de l’Avenç.
Riquer va fer públics alguns altres autors dels articles: Sergi Pàmies, Jordi Coca, Manuel Forcano… El volum també contindrà els últims articles que van escriure els historiadors Eva Serra i Josep Fontana, que van morir fa poc.
Maria Barbal, Màrius Sampere, Montserrat Roig, Baudelaire, Sebastià Portell…
Emili Rosales va explicar algunes altres novetats que apareixeran aquest octubre i novembre, abans de Nadal.
S’hi destaquen els diaris de Baudelaire, El meu cor despullat, traduïts pel poeta i escriptor Pere Rovira, i la reedició dels poemes de Sylvia Plath que va traduir Montserrat Abelló.
Es continuaran recuperant les obres de Montserrat Roig, ara amb el volum que conté els articles que va escriure en la darrera etapa, Un pensament de sal, un pessic de pebre.
El llibre sortirà d’aquí a dues setmanes, amb un pròleg nou de Najat el Hachmi.
A l’octubre es reeditarà Borja Papa, la novel·la tan celebrada de Joan Francesc Mira, que ja fa vint-i-dos anys que es va publicar.
I al novembre apareixerà un volum de poesia de Màrius Sampere, Descodificacions, que ell mateix va deixar enllestit abans de morir-se.
Poesia nuclear, en va dir.
També al novembre es publicarà el dietari inèdit de Joan Ferraté, Del desig, on reflexiona sobre el desig i l’amor.
Per als primers mesos del 2019, els responsables del Grup 62 han anunciat que el jove Sebastià Portell, autor d’El dia que va morir David Bowie, publicarà una nova novel·la a Empúries.
Però el títol més esperat serà segurament la nova novel·la de Maria Barbal: fa quaranta anys de Pedra de tartera, la seva obra més destacada, llegida i estimada, i Barbal situa l’acció, l’ambient i l’època d’aquesta nova novel·la (de la qual no sabem el títol) en el mateix context.

Response: El 14 de novembre arriba a les llibreries "Història mundial de Catalunya", de l'historiador Martí de Riquer. A l'elaboració del llibre hi han participat 99 especialistes i es compon de prop de 900 pàgines en què es redacten 124 moments determinants de Catalunya de forma cronològica. Des de la prehistòria fins a la proclamació de la independència.


Instruction: Fes-me un resum curt del text següent:

Context:
L'acusat de llençar un còctel molotov contra una mesquita del polígon Entrevies de Tarragona l'agost del 2014 ha acceptat aquest dijous una pena de dos anys de presó i el pagament d'una multa de 1.260 euros.
Abans de l'inici de la vista oral a l'Audiència de Tarragona, la fiscalia i la defensa han arribat a un acord que evitarà el seu ingrés a presó.
Malgrat tot, el tribunal ha supeditat la suspensió de la pena al fet que l'home no torni a delinquir durant un període de cinc anys, que comparegui cada sis mesos a l'Audiència per informar del seu estat "social i vital" i que se sotmeti a un programa educatiu.
L'home ha estat condemnat per un delicte de danys per incendi i un altre contra la llibertat de consciència, concorrent en ambdós casos l'agreujant de discriminació religiosa.
L'acusat haurà d'indemnitzar l'Associació Cultural Islàmica amb 2.625 euros pels danys ocasionats pel foc.
Segons la sentència dictada 'in voce' aquest dijous pels magistrats de la Secció Quarta, en el moment dels fets J.G.E. estava vinculat i considerava com a "referents ideològics" les plataformes 'La España en Marcha' i 'Acción Nacional Revolucionaria', amb pretensions com el cessament de la immigració, entre d'altres.
A més, l'individu mantenia una conducta "xenòfoba" en les seves expressions i rebutjava el col·lectiu musulmà amb manifestacions com "són uns ganduls, fan mala olor i ens envaeixen, són escòria d'aquest planeta i no respecten res" o "l'Islam és i serà la pitjor religió del món i la gent que la segueix, una merda d'escombraria".
La sentència recull que, a primera hora del matí del 22 d'agost del 2014, l'home va omplir una ampolla de vidre amb benzina i hi va col·locar una baieta a la part superior, "amb coneixement que estava fabricant un artefacte inflamable conegut com 'còctel molotov', apte per causar danys".
Posteriorment, "mogut per la seva repulsa i odi al col·lectiu musulmà", va llençar l'artefacte per una finestra oberta de la mesquita, ubicada al polígon industrial Entrevies de Tarragona, "amb el propòsit d'entorpir el culte dels divendres en la crida a l'oració".
Com a conseqüència d'aquests fets, l'home va ocasionar un incendi al recinte que va haver de ser sufocat pels Bombers.
Després de reconèixer els fets, l'home ha estat condemnat per un delicte de danys per incendi a la pena de dos anys de presó i per un delicte contra la llibertat de consciència a la pena de set mesos de multa amb una quota diària de sis euros, en tots dos casos amb l'agreujant de discriminació religiosa.
A més, haurà d'indemnitzar amb 2.625,70 euros als responsables de la mesquita pels danys ocasionats i assumir les costes del procediment.
Inicialment, el processat s'enfrontava a una pena de set anys i mig de presó, atès que la fiscalia també l'acusava d'un delicte de fabricació d'artefacte explosiu, pel qual sol·licitava cinc anys de privació de llibertat.
Finalment, però, aquest delicte ha quedat exclòs de la condemna arran de l'acord de les parts.
El tribunal ha imposat tres condicions al condemnat perquè pugui evitar l'ingrés a presó.
En concret, els magistrats l'han advertit que no podrà cometre cap delicte dolós durant un període de cinc anys, que haurà de comparèixer a l'Audiència cada mig any per informar-los de quin és el seu estat "social i vital" i que haurà de cursar un programa educatiu que serà dissenyat 'ad hoc' per a ell.
El magistrat-president, Javier Hernández, ha justificat que les circumstàncies acordades són proporcionals a la gravetat dels fets reconeguts i a la pena de presó suspesa i que, amb el programa educatiu, l'home podrà descobrir "valors antidiscriminatoris i de tolerància, i ajustar la seva vida a les normes bàsiques de convivència".
El jutge ha definit el racisme com "un dels elements més repugnants que ha generat la societat" i com "una greu patologia moral".

Response: Un home xenòfob, que afirma tenir rebuig pels musulmans i l'Islam, va llançar un còctel Molotov a una mesquita, creant un incendi. Ara s'enfronta a una pena de dos anys i una indemnització al responsable de la mesquita de 2.625 € pels danys causats. A més, ha d'assistir a un programa educatiu sobre valors antidiscriminatoris.


Instruction: Fes-me un resum curt del text següent:

Context:
El volcà Cumbre Vieja de l’illa de San Miguel la Palma va entrar en erupció el 19 de setembre.
Feia 4 anys que s’havia reactivat l’activitat sísmica a la zona; dies abans s’havien enregistrat eixams de més de 20.000 terratrèmols, i l'elevació de l'illa uns 15 cm, l’activitat dels darrers dies l’ha pujada més.
L’estricte seguiment que es fa del vulcanisme canari va permetre avançar la crisi eruptiva, i que no hi hagi hagut que lamentar víctimes personals.
La província volcànica de Canàries dibuixa un arc paral·lel a l’arxipèlag de Madeira.
La franja on es troben les illes es perllonga cap a l’est fins a la regió del Haagar, NW Àfrica, i segueix cap a l’oest per les planes abissals —interrompudes per volcans submarins— més enllà de la dorsal mediatlàntica, que sota l’oceà separa les plaques tectòniques africana i americana, fins a les White Mountains de New Hampshire a Amèrica del Nord.
L’origen de les Canàries va tenir lloc per vulcanisme sobre una placa continental, com les Hawaii.
Les Açores o Islàndia han sorgit sobre la dorsal mediatlàntica.
Els Andes, de la pressió entre dues plaques tectòniques.
Tanmateix a la Terra hi ha més de 40 regions calentes, on la temperatura de la superfície —i fins i tot el mantell— és entre 100 i 150 °C més alta que als voltants.
La major part d’aquestes «plomes de lava», «punts calents» o «hot spots» tenen una antiguitat de milions d'anys.
Canàries està sobre una bombolla de material magmàtic situat a poca fondària sota l’escorça.
El vulcanisme es genera quan el cap de la ploma s'aproxima a la superfície i la pressió del magma, superior al pes que té al damunt, la rebenta.
L’acumulació successiva del magma entorn la zona d'emissió forma el relleu de l’edifici volcànic.
En aflorar sobre el mar, sorgeix una illa.
Totes les Canàries estan arrelades a una gran fondària.
La Palma i el Hierro s’assenten sobre un fons oceànic més profund que les illes orientals.
El magma que ha format les illes ha emergit cada cop més cap a l’oest, pel desplaçament cap a l’est de la placa africana.
Per això, en ser les més occidentals, La Palma i El Hierro són les més joves; l’escorça que tenen sota fa uns 8 km de gruix.
Per la mateixa raó, Fuerteventura i Lanzarote, les més orientals, són les més antigues; estan sobre una escorça d’uns 18 km. A la conca marina entre Canàries i Àfrica hi ha diverses illes submergides i, en aquesta zona, els sediments arriben fins als 10 km de gruix.
En la part occidental, l’arc de Canàries es bifurca en dues illes.
Segons els experts, l’activitat de les quals s’alterna.
En pocs mesos entre el 2011 i el 2012, al sud de l’illa del Hierro va créixer un nou volcà de 312 m d’altitud, el Tagoro; es va iniciar en l’edifici de l’illa a 400 m de fondària i va quedar a 89 m sota la superfície del mar.
Ara està activa La Palma.
La superposició dels diferents materials en una illa volcànica, dona lloc a una estructura que pot resultar inestable i lliscar.
Tan bon punt acaben els fenòmens constructius, només actuen els destructius, que poden tornar a modificar-la.
Fruit d’esllavissades són la Caldera de Taburiente, a la mateixa illa de La Palma; Las Cañadas del Teide, o la carena que recorre NE-SW l’illa d'El Hierro.
En aquesta darrera illa, el punt màxim mesura 1.501 m, però es calcula que l’edifici va arribar a mesurar 2.000 m abans que davallés la part septentrional; les restes són sota l’oceà, al nord de l’illa.
Des del punt de vista geològic les illes Canàries són una de les regions volcàniques actives més interessants del planeta.
La principal singularitat del seu vulcanisme és la perllongada activitat —més de 50 milions d'anys— i volum —uns 150.000 km3.
A La Palma, les darreres erupcions històriques són la del volcà San Juan (1949) i del Teneguía (el 1971).
Ara bé, a diferència d’aquesta darrera, que va ser molt més amable, l’erupció actual no és inofensiva.
Pel comportament d’erupcions anteriors, i pel càlcul del material que hi ha d’haver segons el desplaçament, alguns experts pensen que l’erupció pot durar setmanes o mesos.
Però, de sorpreses el volcà ens en dona gairebé cada dia.
Independentment de l’interès científic, el vulcanisme canari comporta risc potencial per als dos milions de persones que viuen a les vuit illes.
A llarg termini, pot engrandir l’illa, com va fer el Teneguia, i proporcionar terra fèrtil.
Però a curt termini —fins i tot mig—, el que produeix és devastació.
La lava trigarà temps a refredar-se i fer transitable la zona; per on ha passat ha engolit cases, carreteres i cultius dels quals viuen, directament o indirecta, un terç de la població palmera.
La reconstrucció social i econòmica durarà anys.

Response: Les illes Canàries són un dels punts volcànics més actius del planeta i es troben sobre una bombolla de material magmàtic. Després de quatre anys de reactivació, la Palma va entrar en erupció el 19 de setembre. Els experts creuen que l'erupció pot durar setmanes o mesos, i tot i que produirà beneficis a llarg termini, ara els resultats són devastadors.


Instruction: Fes-me un resum curt d'aquest text:

Context:
Un crit d'admiració: "They're just sliding down, like little monkeys!".
Més enllà, un "ça, c'est incroyable!", i un seguit de "Oh my god".
Crits, intents més o menys encertats de comptar els pisos i, com manen els cànons, aplaudiments amb aixecador o dosos col·locats.
Tot plegat, ingredients que es poden tastar a cada diada castellera de la Mercè a Barcelona.
Aquest dissabte, les sis colles locals han omplert la plaça de Sant Jaume, fins al punt que els accessos han estat tancats una hora llarga després de començar per evitar una sobreaglomeració de gent a la plaça.
Els Castellers de Sants han estat els grans triomfadors de la diada d'avui: s'han anotat una tripleta vilafranquina.
Els borinots han començat amb el cinquè 3 de 9 amb folre de l'any, per continuar amb un bonic 4 de 9 amb folre.
Els de la camisa gris han continuat amb el 4 de 8 amb el pilar, que han celebrat amb el clàssic "un pis més", i han acabat amb el pilar de 7 amb folre, que podrien pujar un pis la setmana que ve a Tarragona.
Per la seva banda, els Castellers de Barcelona han començat amb el 5 de 8, el tercer de l'any.
A la segona ronda, els vermells han optat pel 4 de 9 amb folre amb tremolor durant la carregada i amb alguna rebrincada després de l'aleta.
La colla degana de la ciutat ha volgut completar la tripleta amb un 3 de 9 amb folre que ha caigut quan tot just entraven els sisens, massa aviat per defensar-lo.
Els Castellers han rebaixat pretensions i han descarregat el 3 de 8 i el pilar de 6, pensant en la diada de diumenge.
Els Castellers de la Vila de Gràcia han fet una actuació similar a la dels de Barcelona.
Els graciencs han començat pel sisè 5 de 8 de l'any, i han descarregat un ràpid 4 de 9 amb folre.
La sort s'ha torçat pels de la camisa blava a la tercera ronda, desmuntant el 3 de 9 amb folre després d'una rebrincada amb els sisens col·locats.
A la repetició, el castell els ha caigut; el fet que gairebé fossin les quatre de la tarda, després de tres hores i mitja sota un sol de justícia, ha minat les forces dels de la Vila de Gràcia.
Qui sí que ha sortit contents de la plaça Sant Jaume han estat els Castellers de la Sagrada Família.
Els de la camisa verda han començat amb el 3 de 7 per sota, abans d'atacar el 4 de 8 amb folre.
El carro gros ha pujat mogut, però una bona defensa ha permès que la colla se l'anotés per tercera vegada a la seva història: és el primer de l'any i el més matiner.
Els de la camisa verda han acabat una de les millors diades de la seva història - i a pocs dies d'anar al Concurs - amb el 5 de 7.
La Colla Jove de Barcelona ha fet una actuació amb castells que, tal i com els han fet, són difícils de veure.
Els granes han començat amb un 5 de 7 amb el pilar i han continuat amb un 7 de 7, amb la particularitat de fer-lo amb dues enxanetes.
Tot i que a quarts els ha donat algun problema, no han patit en excés.
La Jove ha acabat amb el 4 de 7 amb el pilar i amb el pilar de 5.
Per últim, els Castellers del Poble Sec no han sortit amb bon regust de boca.
A la primera ronda, els blau cel han patit una caiguda força lletja del 2 de 7, fet que els ha condicionat la diada sencera.
Tot i això, els del Poble Sec s'han aixecat amb el 7 de 7 i amb el 5 de 7, per acabar amb un pilar de 5.
La Diada: Diada de colles locals de La Mercè a Barcelona
Castellers de Barcelona: 5de8, 4de9f, i3de9f, 3de8, P6, P5balcó
Castellers de Sants: 3de9f, 4de9f, 4de8p, P7f
Castellers de la Sagrada Família: 3de7s, 4de8, 5de7, 4P4
Castellers de la Vila de Gràcia: 5de8, 4de9f, id3de9f, i3de9f, 2P5
Castellers del Poble Sec: i2de7, 7de7, 5de7, P5
Colla Jove de Barcelona: 5de7p, 7de7(2e), 4de7p, P5

Response: Les colles locals han omplert la plaça de Sant Jaume a la diada castellera de la Mercè a Barcelona. Els grans vencedors han estat els Castellers de Sants. Els Castellers de Barcelona i els de Vila de Gràcia han tingut actuacions similars. D'altra banda, els Castellers de Poble Sec, han tingut una dura caiguda a la primera ronda.


Instruction: Fes-me un resum curt d'aquest text:

Context:
El RACC recomana extremar la precaució a la carretera en condicions de neu i gel davant l'onada de fred anunciada pel Servei Meteorològic de Catalunya i la previsió que les nevades s'intensifiquin en els propers dies a diferents comarques catalanes.
En cas de trobar-se amb neu o gel a la calçada, s'ha de circular només si és necessari i conduir amb la màxima seguretat.
Comprovar l'estat dels pneumàtics, programar el GPS abans d'iniciar el trajecte o augmentar la distància de seguretat són mesures que poden reduir el risc d'accident.
El Servei Català de Trànsit (SCT) també fa una crida a la precaució i demana evitar moviments bruscos i intentar no frenar ni accelerar de cop, així com adequar la velocitat.
Abans d'iniciar el trajecte, s'ha de comprovar l'estat del vehicle i assegurar que es troba en condicions òptimes.
És necessari revisar els vidres, llums, escombretes, el nivell de líquid anticongelant i de l'oli, l'estat dels frens, els amortidors i la direcció.
El fred, la humitat i les baixes temperatures afecten especialment el sistema elèctric, que pateix un 3% més d'avaries a l'hivern que a l'estiu.
S'ha de parar especial atenció en l'estat dels pneumàtics.
Abans de sortir de casa, és important comprovar que el desgast del dibuix dels pneumàtics no sigui inferior als 3 mil·límetres i que la pressió sigui l'adequada.
El RACC també aconsella revisar l'estat de la bateria, que sol durar uns quatre anys.
Una altra recomanació és assegurar-se que es disposa dels elements de seguretat necessaris en cas d'avaria, com una llanterna, guants, armilla reflectant i triangles.
El conductor també s'ha d'assegurar que porti cadenes per a la neu i és recomanable portar una manta dins del vehicle.
A més, és important portar el dipòsit de combustible ple abans de sortir per garantir l'ús de la calefacció en cas que el vehicle quedi immobilitzat i programar el GPS abans d'iniciar el viatge i consultar l'estat de les carreteres.
En cas que les condicions siguin molt adverses, és millor no agafar el cotxe.
Evitar les maniobres brusques i qualsevol tipus de distracció
Un cop a la carretera, és important adaptar la conducció a l'estat de la via i augmentar la distància de seguretat.
En condicions d'humitat calen 88 metres de mitjana per aturar un cotxe que circula a 60 km/h.
La distància de frenada en gel es multiplica per deu.
També s'han d'evitar les maniobres brusques, com accelerar o frenar.
És recomanable utilitzar les marxes llargues quan sigui possible i, per frenar, s'ha de reduir primer la marxa i després pitjar el pedal suaument.
Un altre consell és seguir el traçat de les marques de rodolament d'altres vehicles per reconèixer fàcilment el recorregut de la carretera i les maniobres que han fet, com per exemple, el traçat d'un revolt o per detectar obstacles a la carretera, com ara pedres.
A les marques antigues s'hi pot trobar gel.
Malgrat tot, la neu acumulada a les vores de la marca ajuda a guiar el vehicle.
El RACC també posa l'accent en l'ús de les noves tecnologies, que poden ser de molta ajuda però que no es poden fer servir si s'està conduint.
En moments de conducció extrema, s'ha d'evitar qualsevol tipus de distracció.
Les cadenes, element imprescindible però mai en asfalt sec
Les cadenes s'han de col·locar només quan hi ha neu a la carretera, mai en asfalt sec. Un cop posades, s'ha de circular amb precaució i a una velocitat que no hauria de superar els 40 km/h.
Abans d'utilitzar-les cal assegurar que s'adapten a la mida dels pneumàtics i comprovar-ne el muntatge.
Tan bon punt s'abandoni el tram de carretera nevat, s'han de treure, amb el vehicle ben estacionat per no impedir ni dificultar el pas d'altres cotxes.
Un cop retirades, s'han de netejar i eixugar per conservar-les en bon estat.
Amb el cotxe ja estacionat, es recomana no tensar massa el fre de mà, ja que es podria congelar, i deixar posada una marxa.
També aconsellen aixecar els netejaparabrises per evitar que el cautxú s'enganxi al vidre.
Per desfer el gel dels parabrises és preferible activar la calefacció amb els airejadors per desentelar els vidres o fer servir un esprai descongelant, abans que abocar-hi aigua calenta perquè el contrast de temperatura augmenta el risc d'esquerda.
Els conductors es poden informar sobre l'estat de les carreteres abans de començar el viatge a través del Servei Català de Transit, que actualitza la informació a través del seu compte de Twitter.
També, a la web infotransit.racc.cat i de l'aplicació 'RACC Infotransit'.

Response: Davant la previsió de fred, neu i gel, les carreteres són perilloses i el RACC recomana no conduir tret que sigui necessari. En el cas de sortir a la carretera, recomanen fer una revisió completa del vehicle, especialment els pneumàtics i la bateria. Portar sempre cadenes i mantes i evitar les distraccions. A internet podreu consultar l'estat de les carreteres.


Instruction: Fes-me un resum curt d'aquest text:

Context:
Jordi Jané (l’Arboç, 1963) mantindrà la cartera d’Interior en el govern de Carles Puigdemont, després d’assumir-la el juny de l’any passat arran de la sortida de l’executiu dels consellers d’Unió pel trencament de la federació.
Casat i amb dos fills, Jané és professor de Dret Constitucional a la Universitat Pompeu Fabra i a la Universitat Rovira i Virgili.
De fermes conviccions catalanistes, va ser membre fundador de la Joventut Nacionalista de Catalunya (JNC) el 1980.
Abans d’assumir el relleu de Ramon Espadaler com a titular d’Interior, havia forjat una llarga trajectòria a Madrid.
Diputat per Tarragona des del 1999, va ser president de la Comissió de Seguretat Vial des del 2004 i fins l’any passat, en el marc de la qual va aprovar el carnet per punts i la reforma de la Llei de Trànsit.
El 2015, més de 170 persones van perdre la vida en accidents; un increment que va trencar la tendència a la baixa dels darrers anys.
El 2014, les víctimes mortals havien estat 140.
Un dels grans reptes com a conseller d’Interior que ha assumit és la protecció i lluita davant una amenaça global: el terrorisme.
Anar tots a l’una davant una amenaça internacional
Davant aquesta amenaça, Jané no s’ha cansat d’afirmar que s’ha de treballar amb la màxima col·laboració, màxim esforç i màxima voluntat amb tots els cossos de seguretat.
Per això també s’ha esforçat a advertir que els ciutadans no entendrien que en una qüestió com aquesta els responsables de seguretat no anessin ‘tots a l’una’.
Tot i que la tensió entre el govern català i l’espanyol dels últims mesos s’ha intentat deixar de banda en la lluita antiterrorista, tampoc no n’ha quedat del tot exempta.
Fernández Díaz va entonar que ‘rectificar és de savis’ després d’assenyalar que el Ministeri d’Interior ja havia ofert ‘durant molt de temps’ als Mossos la possibilitat de formar part del CITCO, però que no n’havien obtingut resposta.
Tot i aquestes afirmacions, les relacions han estat cordials; de ‘normalitat necessària’ en matèria de seguretat, en paraules del conseller.
El conseller va passar dies complicats a l’agost, quan un manter senegalès va morir en precipitar-se al buit des d’un balcó en una operació dels Mossos d’Esquadra contra el ‘top manta’ a Salou, l’11 d’agost.
Aquests fets també van posar el focus en una realitat complexa i van fer revifar un debat que es va estendre a tot Catalunya: la venda ambulant irregular al carrer i les solucions policials, polítiques i socials que s’hi havien de buscar.
Per la seva banda, el jutge va concloure que cap agent dels Mossos no havia tingut cap implicació en la mort del manter, com van corroborar els testimonis, i va arxivar la causa el setembre.
Diputat al congrés espanyol: seguretat viària, infrastructures i iniciatives per a l’ús del català a l’administració de Justícia
Jané va arribar al Congrés dels Diputats el 1986 com a secretari general i assessor jurídic del grup parlamentari del grup parlamentari de CiU, aleshores ‘Minoria Catalana’ amb Miquel Roca, i va mantenir aquestes tasques fins el 1999.
Després de les eleccions en què José María Aznar va aconseguir la majoria absoluta, va sortir com a diputat i va ser portaveu adjunt del grup parlamentari, un càrrec que va exercir fins el 2008 en equilibri obligat amb el líder d’UDC, Josep Antoni Duran i Lleida.
La victòria insuficient de Jose Luis Zapatero el 2004 va obrir la porta a una nova etapa de negociació amb CiU i li va permetre d’accedir, d’acord amb els resultats de la federació, a la vice-presidència del Congrés dels Diputats, càrrec que va exercir en l’última legislatura.
Jané va apadrinar, mitjançant la presentació d’una proposició no de llei, campanyes com la de ‘Posa-hi fre’, que demana que s’introdueixi l’educació viària com a assignatura obligatòria a les escoles.
Ha rebut distincions d’entitat com el Comissionat Europeu de l’Automòbil per la seva tasca en favor de la seguretat viària.
Al congrés també es va destacar en la defensa de l’ús del català a l’administració de Justícia, amb iniciatives perquè el català fos un requisit per als jutges i fiscals que pretenen exercir a Catalunya.
Jané ha desenvolupat una bona part de la seva carrera professional com a advocat i professor de Dret a Barcelona, i com a diputat, vivia entre la capital catalana i Madrid.
Això sí, és un gran amant de localitats com Torredembarra i Vandellòs i de la seva població natal, on l’espera l’emblemàtic edifici coronat per Cristòfor Colom.

Response: Després d'aprovar la reforma de la Llei de Trànsit i aprovar el carnet per punts durant la presidència en Seguretat Viària des del 2004, Jordi Jané ha pres el relleu com a conseller d'Interior. El seu objectiu, després dels últims atemptats, és unir els Mossos a les forces de seguretat de l'estat.


Instruction: Fes-me un resum curt d'aquest text:

Context:
La 25a edició del BioCultura tanca portes aquest diumenge les seves portes després de quatre intenses jornades als productes ecològics i consum responsable, un sector cada vegada més diversificat i en auge.
De fet, l'estat espanyol és el país europeu que dedica més superfície a l'agricultura ecològica, amb 2 milions d'hectàrees, i Catalunya és capdavantera en el sector secundari i terciari, és a dir, en l'elaboració i distribució i importació d'aquest tipus de productes, amb un volum que representa el 25% total de l'activitat.
Aquest interès per el que és 'bio' i més natural s'ha fet palès amb l'increment d'assistents que s'han acostat fins el Palau Sant Jordi de Barcelona per visitar el BioCultura.
Els organitzadors preveuen que se superaran els 72.000 visitants de l'any anterior.
En aquesta edició, BioCultura ha pogut ampliar la seva superfície i guanyar més espai per als expositors, més de 700 expositors dedicats als sectors de l'alimentació, la cosmètica ecològica, la moda sostenible, el turisme responsable l'artesania.
Un 10% d'expositors eren de Catalunya.
Paral·llelament als expositors s'han organitzat més de 400 activitats divulgatives i demostratives i el festival Mama Terra, dedicat a la infància.
Àngels Parra, presidenta de Vida Sana, associació organitzadora del BioCultura, ha ressaltat a l'ACN l'èxit d'activitats com el 'show cooking', amb demostracions culinàries de gastronomia ecològica que durant la fira han dut a terme 40 xefs, i que ha deixat molta gent fora de l'espai habilitat per fer-ne seguiment.
Els qui tenien gana també podien fer un refrigeri 'eco' en algunes de les 'food trucks' habilitades a l'exterior del recinte.
Parra també ha assenyalat que, davant d'un consolidat mercat alimentari ecològic, el consumidor va diversificant el seu interès i ja cerca altres tipus que productes que consumeix habitualment, com és el cas de la roba, els accessoris, els cosmètics o els productes d'higiene.
Catalunya capdavantera
Núria Vallès, directora tècnica del Consell Català de Producció Ecològica (CCPAE), ha comentat en declaracions a l'ACN que des de fa uns cinc anys augmentar en un 10% el nombre d'operadors a Catalunya de productes ecològics, amb un ampli ventall d'aliments: des del sector porcí fins a la demanda de permís per vendre productes al consumidor final, com és el cas de les botigues que venen 'a granel'.
El CCPAE és l'autoritat de control encarregada d'auditar i certificar els productes agroalimentaris ecològics d'origen vegetal o animal, transformats o no, obtinguts a Catalunya.
És una corporació de dret públic amb personalitat jurídica pròpia creada per Llei al Parlament de Catalunya.
Les finalitats són la representació, la defensa i la garantia de la producció agrària ecològica.
Per la seva banda, el Departament d'Agricultura, Ramaderia, Pesca, Alimentació i Medi Natural és l'autoritat competent en producció agroalimentària ecològica.
Un sector en imparable ascens si es tenen en compte les dades del corresponents al 2017.
Segons les xifres, Catalunya ja compta amb més de 3.500 operadors ecològics, un 9,4% més que l'any anterior.
La superfície de producció ecològica va créixer un 16,8%, superant per primer cop la barrera de les 200.000 hectàrees, i s'ha arribat a les 913 explotacions ramaderes, un 9,5% més.
A més, la facturació creix un 20,6%, amb un volum de mercat total de 483 milions d'euros.
BioCultura compta amb un 10% d'expositors catalans a la fira, amb la presència de més d'una setantena d'empreses dedicades a l'alimentació ecològica.
Aquest tipus de producció, que també rep la denominació de 'biològica' o 'ecològica', té per objectiu obtenir aliments que reuneixin òptimes condicions nutritives i organolèptiques, sense residus i minimitzant l'impacte de l'ésser humà sobre el medi ambient.
En aquesta obtenció es fa un ús sostenible dels recursos naturals però també una contribució a preservar la biodiversitat vegetal i animal.
Un altre element rellevant és l'aposta per a la proximitat, de manera que la producció contribueix també al desenvolupament econòmic de la zona.

Response: L'agricultura ecològica ocupa 2 milions d'hectàrees a Espanya i la facturació total del mercat ecològic és de 483 MEUR. Les quatre jornades del BioCultura s'han dedicat als productes ecològics i al consum responsable d'alimentació, cosmètica, moda, etc. És un sector en auge, i la fira ha comptat amb activitats, "food trucks", demostracions i més de 700 expositors.


Instruction: Fes-me un resum curt d'aquest text:

Context:
L'Audiència de Barcelona ha començat a jutjar aquest dilluns un agent dels Mossos d'Esquadra acusat de ferir un manifestant en una protesta antimonàrquica a Barcelona.
Els fets es remunten al febrer del 2018, en el marc de la visita que va fer el monarca en motiu del Mobile World Congress.
L'acusat ha declarat que la situació que van viure els agents va ser "extrema i complicada".
En aquest sentit, ha admès que va fer ús de la porra, però ha subratllat que ho va fer de forma reglamentària "de cintura cap avall".
L'home ferit, per contra, ha assegurat que va ser colpejat al cap sense motiu.
La Fiscalia sol·licita l'exempció de l'agent, mentre que I'acusació particular demana cinc anys de presó i una indemnització per a l'afectat.
Els fets van tenir lloc aproximadament a quarts de nou del vespre de 25 de febrer del 2018, prop del Palau de la Música, entre els carrers Trafalgar i Ortigosa.
L'acusat ha explicat que va formar part del dispositiu policial que s'havia muntat en motiu de la visita del rei, tot i que en el seu cas la seva funció era de la conduir i vigilar una de les furgonetes on hi havia guardades les armes.
En un moment determinat, i a causa de la tensió que es va generar amb els manifestants, l'agent ha explicat que va ser requerit per anar a donar suport a la línia policial, i va ser allà on va realitzar tasques de contenció per evitar que els participants en la protesta accedissin més enllà, ja que segons ha apuntat, ja havien tirat les tanques que havien instal·lat i les estaven movent i tirant als agents.
També ha afirmat que s'estaven produint llançaments de pedres, pals, llaunes o, fins i tot, piles, i ha descrit l'ambient de tens.
"No em voldria ni imaginar què hauria passat si haguessin sobrepassat la línia", ha declarat.
Així, ha admès, que tal i com van fer la resta dels seus companys, va fer ús de la porra en ser autoritzats pel seu superior, però ha negat haver-ho fet contra la víctima, verticalment al cap, i de forma irregular.
Una versió que coincideix amb la del cap de l'operatiu d'aquell dia, que ha declarat com a testimoni, afirmant que la protesta no va ser pacífica, i recordant que la policia va atendre altres persones lesionades.
En el seu cas, ha explicat que "no va veure" que l'acusat colpeges a la víctima, i ha defensat que en tot moment van prioritzar una feina de "contenció" i no pas càrregues en si.
El relat, però, difereix en gran mesura d'aquell que ha donat aquest matí la víctima, que també ha explicat la seva versió dels fets.
L'home assegura que quan va arribar a la manifestació era "pacífica i tranquil·la", sense cap "aldarull".
Va ser llavors, quan va començar a venir més gent, i ell que estava a primera línia, es va sentir pressionat per la multitud.
"Vaig perdre l'equilibri, va venir un agent, i sense cap tipus de provocació em va donar un cop de porra al cap", ha relatat.
Després d'això la víctima va quedar estabornida.
"No vaig veure llançaments d'objectes ni tampoc moviment de tanques", ha afirmat.
L'home va ser portat a l'hospital i l'endemà no va poder anar a treballar.
També ha explicat que va notar una pèrdua d'oïda i per aquest motiu ha reclamat ser indemnitzat pel dany sofert.
De fet, pel que fa a la lesió, una altra de les persones que ha declarat ha estat la forense, que ha donat validesa al seu relat, apuntat que es tracta d'una ferida "compatible amb un objecte contundent".
"Degut al fort impacte la pell es va obrir i va requerir de set punts de sutura", ha especificat.
Altres testimonis que han passat per la secció cinquena en aquesta primera sessió han estat diversos periodistes que estaven cobrint la protesta de fa quatre anys.
Tots ells han aclarit que van veure la víctima ferida i dos d'ells han reconegut l'acusat com la persona que li va causar.
La sessió ha quedat suspesa i es reprendrà el pròxim 23 de febrer amb la declaració dels testimonis pendents, tots ells agents del cos policial, així com les conclusions de les diferents parts perquè pugui quedar vist per a sentència.
Inicialment, el ministeri fiscal sol·licita l'exempció de l'agent, mentre que l'acusació particular li demana cinc anys de presó, la seva inhabilitació i una indemnització per a l'afectat.

Response: Durant la manifestació antimonàrquica convocada per la visita del rei el 2018 al MWC, a causa de la tensió, els mossos van haver d'actuar. Un home assegura que un mosso li va donar un cop de porra al cap de forma no reglamentària. La forense corrobora la versió de la víctima i l'agent s'enfronta a cinc anys de presó i inhabilitació.


Instruction: Fes-me un resum curt d'aquest text:

Context:
El candidat del PSC el 14-F, Salvador Illa, ha volgut visibilitzar-se com a presidenciable aquest diumenge en un acte electoral a Girona.
Illa ha insistit que si guanya les eleccions es presentarà a la investidura i ha promès un govern progressista sense "tripartit ni procés".
El candidat ha emfatitzat així la seva proposta de formar un executiu en minoria amb els comuns, copiant la fórmula de l'Ajuntament de Barcelona i la Moncloa.
Igual que ahir, Illa ha tornat a demanar el vot "als que van voler el canvi el 2017", en referència als votants de Ciutadans.
"Aquest cop sí que tindrà utilitat", ha dit, en al·lusió a la decisió d'Inés Arrimadas de no presentar-se aleshores a la investidura.
Illa ha insistit en un missatge que contraposa procés independentista a eficàcia política i s'ha compromès a formar un Govern "assenyat i estable".
Eleccions catalanes 14-F
El PSC i Sánchez demanen el vot als que van donar suport a Ciutadans el 2017
Illa assegura que els alcaldes socialistes van tenir "por de fer la seva feina" després de l'1-O
Sánchez s'ha convertit en una de les principals cartes que els socialistes juguen en campanya per reforçar la figura del seu candidat.
Amb el d'avui ja són cinc els actes de campanya en què ha participat el president del govern espanyol, que ha anunciat que també intervindrà en un míting dimecres a Barcelona.
També hi seran presents més de 300 dones de manera virtual.
El líder del PSOE ha basat el seu discurs a dibuixar una societat catalana "dividida i insegura" i ha presentat Illa com l'única opció catalanista i d'esquerres.
"Hem de recuperar la Catalunya tranquil·la i de la convivència", ha dit.
Sanchez ha fet una crida a apostar per "la negociació i l'acord".
El president del govern espanyol també ha utilitzat una de les altres cartes en què els socialistes confien per fer valdre la figura d'Illa, la del seu passat recent com a ministre.
Sánchez ha defensat la capacitat gestora d'Illa i ha assegurat que si el PSC governa, revertirà les retallades en salut i educació.
"Donar la mà a Sánchez"
A l'acte també ha intervingut la presidenta del Congrés dels Diputats, Meritxell Batet, que ha reforçat el missatge d'Illa.
Batet, que ha qualificat Girona de "terra difícil i complexa" ha instat a deixa de "buscar excuses i conflicte" i ha cridat a concentrar el vot en el PSC, a qui les enquestes deixen en situació d'aspirar a ser primera força.
Iceta també ha fet acte de presència al míting, expressant la confiança que després del 14-F a la Generalitat i a la Moncloa hi hagi dos presidents "que no es donin l'esquena".
Altres notícies que et poden interessar
Dades: Eleccions catalanes 14-F
Què voten els barris més rics i més pobres de les ciutats catalanes?
El PSC obté més suports en els districtes humils, mentre que Junts en suma més allà on hi ha més recursos; la resta de forces tenen comportaments més variables
Eleccions catalanes 14-F
La desfeta del PDECat, en 10 actes
La formació postconvergent celebrarà a principis de març un consell nacional per decidir el futur del projecte, que sobreviu per ara amb 170 alcaldies i els quatre diputats al Congrés
Eleccions catalanes 14-F : INTERACTIU
INTERACTIU Coneix els 135 diputats del nou Parlament
Perfils i trajectòries de tots els representants al Parlament elegits aquest 14-F per Barcelona, Tarragona, Girona i Lleida
Mapes interactius: Eleccions catalanes 14-F
MAPES L'independentisme supera el 50% de vots a nou de cada deu municipis
Les candidatures partidàries de la República catalana augmenten el percentatge de suports a 40 de les 42 comarques, entre les quals totes les metropolitanes
Eleccions catalanes 14-F
El municipi més independentista de Catalunya
Un vot a En Comú Podem va ser l'únic que es va endur un partit que no defensi la separació d'Espanya

Response: Salvador Illa és el candidat del PSC per al 14-F, i promet un govern sense tripartits ni independentisme. Motiva tothom a donar-li el seu vot, lluitant també a aconseguir el màxim suport femení possible. Assegura un govern estable, que juntament amb Sánchez pretén donar la imatge d'unió amb el govern d'Espanya.


Instruction: Fes-me un resum curt d'aquest text:

Context:
L’ANC ha aprovat un document en què exigeix a Junts pel Sí i la CUP que arribin a un acord de governabilitat abans del 27 de novembre.
El president de l’Assemblea, Jordi Sànchez, que ha llegit el document, ha remarcat que fins ara hi havia hagut ‘convicció’ per part dels actors, però ara cal demostrar ‘responsabilitat’.
També ha negat que l’ANC pressioni només la CUP.
El contingut del document
La declaració, aprovada dissabte pel secretariat de l’ANC, es titula ‘Fem la república catalana’, i emplaça Junts pel Sí i la CUP a arribar a un acord de governabilitat abans de complir-se dos mesos de les eleccions.
Segons Sànchez, reclamen que es tanquin les bases d’un pacte que garanteixi un ‘govern fort i cohesionat’, i deixen la investidura per quan sigui possible.
En concret, demanen als setanta-dos diputats independentistes ‘la responsabilitat, el coratge, la fermesa i la capacitat d’entesa i diàleg per trobar, el més aviat possible, el millor acord per a la creació d’un govern fort i cohesionat’.
Consideren ‘imprescindible’ un acord abans del 27 de novembre ‘que faciliti la investidura i la legislatura, que doni resposta al mandat democràtic i a les aspiracions de la ciutadania expressades el 27 de setembre, perquè la situació social i política dels ciutadans ho requereix amb urgència’.
Així mateix, veuen que ‘l’únic escenari factible és un acord de govern que se sustenti en totes les sensibilitats de l’independentisme i tots els actius existents per liderar, governar i portar el país cap a la república catalana’.
‘Sense exclusions, amb el convenciment que en aquest procés de transició nacional no hi sobra ningú, sinó que cal sumar-hi noves adhesions’, afegeix.
I demana alhora ‘compromís, coherència i responsabilitat’.
Compromís amb la ciutadania que va ‘respondre a les urnes’, coherència ‘per a evitar que la declaració del parlament pugui acabar essent simplement un miratge’ i responsabilitat ‘per a assumir que tots són directament responsables de l’èxit del procés que, a partir del 27-S, necessita un govern fort, unitat en l’acció parlamentària i un gran sentit d’estat per a assolir l’objectiu comú’.
Finalment, l’ANC també anuncia que treballarà per consolidar i ampliar la base social i mantenir la cohesió ‘que vol destruir l’estat’, i demana a les institucions la concreció de les mesures ‘que millorin el benestar social i els drets laborals en el procés constituent d’una república catalana lliure, democràtica i socialment justa’.
Ni ‘pressing CUP’ ni ‘pressing Mas’
Un cop llegit el text juntament amb la vice-presidenta de l’ANC, Rosa Alentorn, Jordi Sànchez ha apuntat que si CDC, ERC i la CUP havien actuat fins ara amb ‘convicció’ i havien defensat els seus compromisos de manera legítima, ‘aquesta convicció tota sola no permetrà de desblocar un acord’, i per això ha reclamat que afegissin també ‘la responsabilitat que el moment requereix’.
Sànchez ha volgut insistir que en cap moment no s’havia pogut desprendre de cap declaració de l’ANC que la mobilització de diumenge passat, que s’ha ajornat fins al vinent, servís per a pressionar la CUP.
‘Qui ho va interpretar així ho va malinterpretar’, ha dit.
Segons ell, la ‘pressió es fa des de la màxima complicitat i va als setanta-dos diputats’, igual que l’any passat es va mobilitzar per pressionar tant els qui ‘no veien clara la unitat al voltant del 9-N com els qui no veien clar posar les urnes’.
‘Nosaltres, ni “pressing CUP” ni “pressing Mas”.
Ens adrecem a tots setanta-dos’, ha reiterat.
I ha assegurat que aquest no és ni tan sols un debat només entre la CUP i CDC.
L’ANC –ha dit– no preveu que hi hagi d’haver eleccions anticipades, perquè cap dels actors no el vol. I ha defensat la idea de fer un acord bé i ràpid, perquè com més trigui, ‘el risc d’erosió dels setanta-dos diputats independentistes serà més gran’.
Per això ha assegurat que l’ANC no està decebuda, però sí que hi ha molta gent desorientada que voldria que s’hagués arribat a un pacte.
La mobilització de diumenge consistirà en la lectura de la declaració d’inici del procés i una intervenció més política en què es visualitzi, ha dit, ‘que la gent espera molt dels setanta-dos diputats independentistes, i que són els setanta-dos diputats qui han de resoldre aquesta situació’.
‘La pressió es reparteix exactament a tres bandes: la CUP, ERC i CDC’, ha reblat.
El document aprovat pel secretariat també remarca que la declaració d’inici del procés requereix un executiu que la desenvolupi i esmenta també els atacs que han vingut o que vindran de l’estat.
També recorda que en alguns altres moments de la història de Catalunya, ‘els objectius de cadascun dels diferents actors han portat a no assolir la república catalana’, i apunta que com que l’ANC va donar suport a totes les forces independentistes el 27-S, ara se sent ‘legitimada a exigir un acord’.

Response: L'Assemblea demana a Junts pel Sí i la CUP que arribin a un acord per crear un govern fort i estable abans del 27 de novembre. Aquest acord és necessari per facilitar la legislatura i aconseguir la república catalana. Sánchez explica que pressiona els 72 diputats, perquè la gent hi ha dipositat les esperances i esperen molt d'aquesta legislatura.


Instruction: Fes-me un resum curt d'aquest text:

Context:
La dimissió de Cristina Cifuentes és un maldecap menys per al president del govern espanyol, Mariano Rajoy, que no haurà de respondre més preguntes sobre si la presidenta de la Comunitat de Madrid ha de dimitir o no.
Com és habitual, Rajoy no ha hagut d’actuar i ha esperat que la polèmica es podrís i caigués tota sola.
Un problema menys.
Però, de retruc, la dimissió de Cifuentes també és una constatació més de la caiguda en picat del PP, que de moment no sembla tenir xarxa de salvació.
No és una crisi esporàdica, sinó gestada per múltiples elements: corrupció, males praxis, la puixança de Ciutadans, la pèrdua de poder en les places on el PP tradicionalment era el partit fort i, sobretot, el procés català.
El gran ‘problema’ amb què el PP ha hagut de bregar d’ençà que Rajoy va pujar al govern el 2011 és sense dubte el procés de Catalunya cap a la independència.
Contra les aspiracions dels catalans, ha tingut una oposició frontal, sense espai per al diàleg, i això ho ha pogut fer sense desgastar-se políticament, si més no a Espanya, car els altres grans partits, PSOE i Ciutadans, li han donat suport en tot moment i l’han ajudat a fer pinya quan més ho ha necessitat.
Però, paral·lelament, la pugna amb el govern de Puigdemont ha posat en relleu els tics més autoritaris del PP.
La judicialització de la política s’ha fet més evident que mai i l’extrema dreta s’ha revifat amb força.
Fins ara les mobilitzacions feixistes se cenyien a actes esporàdics, però ara ja tenen presència en manifestacions en favor de la unitat d’Espanya.
Afegim-hi els actes de censura continus, producte d’un sistema judicial nomenat pels populars.
El cansament de l’electorat espanyolista envers el projecte popular es va fer visible en les últimes eleccions espanyoles, les del 2016, quan va perdre 49 diputats, cosa que el separava de la majoria absoluta del 2011.
Tanmateix, arran de la impossibilitat de pactes d’altri, Rajoy va poder mantenir la presidència.
Ciutadans es menja el PP
La patacada sí que va ser històrica al Principat, un any més tard.
Tot i que Catalunya i Espanya no són comparables electoralment, les eleccions del 21-D són un símptoma clar d’allò que pot acabar passant al PP espanyol.
El PP va perdre bous i esquelles i va baixar d’11 diputats a 4 i prou.
La interpretació és molt clara.
L’electorat espanyolista es va estimar més jugar a favor de Ciutadans, la dreta empolainada, i Arrimadas va queixalar encara més terreny a un PP que ha acabat sense grup parlamentari.
Aquesta situació es pot reproduir a Espanya.
Només cal fixar-se en els sondatges publicats pels mitjans espanyols, que aplaudeixen la bel·ligerància amb què actua Ciutadans envers Catalunya.
Segons les previsions de les enquestes, Ciutadans ja ha passat davant del PP i com més va més augmenta la distància.
L’última, feta pel Periódico, indicava que en unes eleccions espanyoles el partit d’Albert Rivera passaria dels 32 diputats actuals al congrés a 114.
És a dir, que gairebé hi quadruplicaria la presència, es convertiria en primera força i es menjaria el PP, que cauria de 137 escons a 79-82.
Ciutadans se sent fort i aquests últims mesos es presenta com l’ala més dura i nacionalista espanyola que pot plantar cara a l’independentisme.
Rajoy i els seus s’han desgastat i Rivera se n’aprofita.
Un exemple molt aclaridor per a entendre aquesta estratègia de Ciutadans el vam veure ahir.
Adéu a ‘l’eix de la prosperitat’
A la dreta, hi caben tots els partits, però si fins ara el pastís se’l menjava el PP tot sol, d’ara endavant se l’ha de repartir amb Ciutadans.
També a la comunitat de Madrid, on donen suport al govern del PP.
Amb la dimissió d’ahir de Cifuentes, Ignacio Aguado, de Ciutadans, ja es frega les mans pensant en les eleccions de l’any vinent.
Si el PP acaba perdent la presidència de l’autonomia, es consumarà la fi de l’anomenat eix de la prosperitat.
El 14 de juliol de 2004 Jaume Matas, Francisco Camps i Esperanza Aguirre van signar al castell de Bellver el protocol fundacional de ‘l’eix de la prosperitat’.
Era època de vaques grasses, amb el PP fent i desfent en ajuntaments i conselleries, especialment allà on deien que duien ‘prosperitat’: al País Valencià, a les Illes i la comunitat de Madrid.
Però la ressaca d’aquella època s’ha anat girant en contra dels populars, que té gairebé mil investigats per corrupció.
El 2015 van perdre els ajuntaments de Palma, València i Madrid, i també la Generalitat Valenciana i el govern balear.
Cifuentes era l’única resistència, però sembla qüestió de temps que Ciutadans li acabi prenent l’espai vital.
Encara falta molt per a les eleccions espanyoles del 2019, però el PP haurà de remar molt si vol revertir una dinàmica negativa.

Response: Durant el lideratge del PP, la dreta ha volgut representar amb força la unitat d'Espanya. Ara, però, el PP està perdent suport a causa dels gairebé 1000 investigats per corrupció, la patacada a les eleccions del 21-D, que van marcar un punt d'inflexió, la pèrdua d'ajuntaments i, sobretot, l'efecte del procés independentista català.


Instruction: Fes-me un resum curt d'aquest text:

Context:
El Sónar 2015 va generar una contribució al PIB català de 72 milions d'euros.
El conjunt d'activitats del festival i del Sónar+D de l'any passat van atraure 111.000 visites de 104 països diferents.
Així ho han avançat aquest dijous els responsables del certamen en la roda de premsa prèvia al festival, que tindrà lloc el 16, 17 i 18 de juny.
La propera edició del Sónar programa 130 concerts d'artistes provinents de 28 països diferents amb un discurs "més social", mentre que el Sónar+D inclourà unes 180 activitats de formats diversos amb 400 participants inscrits i més de 4.000 professionals de 57 països.
Entre les novetats destaca el nou escenari octogonal del festival, el SónarCar, amb un so perifèric i el retard d'una hora en el Sónar de dia, que tindrà lloc de les 13h fins a les 23h.
El Sónar va ser pioner el 2004 en l'elaboració d'un estudi d'impacte econòmic en els festivals i cites culturals a Catalunya i l'Estat.
Si fa 12 anys l'aportació del festival i les activitats que es generaven al voltant de la indústria de la música electrònica superava els 47 milions d'euros, una dècada després aquest ascendeix als 125 milions.
A banda de l'impacte econòmic, el Sónar va decidir el 2015 ampliar aquest anàlisi amb una avaluació de la contribució del festival a Barcelona i Catalunya que permetés copsar l'impacte general com a esdeveniment global., Així, analitza la contribució econòmica, social, cultural, mediàtica i en l'àmbit de la innovació.
Els resultats d'aquesta aproximació multidisciplinar han permès constatar, segons el codirector i fundador del festival Ricard Robles, que suposa un actiu de projecció de la ciutat, contribueix a la vertebració de les indústries creatives de la ciutat i potencia la generació d'ocupació i canvi social.
"La lectura global ens dóna la visió que el Sónar és un element de dinamització del món cultural, tractor de les indústries creatives", ha constatat.
També com a novetat d'aquest any, el certamen ha publicat el primer mapeig de l'oferta formativa de les indústries creatives a la ciutat que identifica 51 centres formatius i més de 700 titulacions.
7,5 MEUR de pressupost
Amb un pressupost global de 7,5 milions d'euros, una xifra similar a l'edició passada, la 23a edició del Sónar tindrà com a protagonistes l'estrena mundial del nou xou Jean-Michel Jarre, el primer concert europeu d'Anohni (ex Anthony & The Johnson) amb 'Hopelessness' –d'alt contingut polític-, James Blake, New Order, The Black Madonna, John Talabot, Santigold, Flume, Skepta, El Guincho o el Niño de Elche.
En la propera edició també destaquen les sessions especials de set hores amb so circular amb els dj's Four Tet i Laurent Garnier, en el renovat escenari SónarCar.
El canvi climàtic, la vigilància massiva, les polítiques d'immigració o el transgènere són algunes de les temàtiques reivindicatives dels artistes del Sónar 2016.
L'impacte dels algoritmes en la prescripció i la relació cultura-activisme
En paral·lel al Sónar, arribarà també el Sónar+D, el catalitzador del món de la creativitat, la tecnologia i el coneixement.
El programa d'activitats d'aquest any fomenta la interacció entre els diversos protagonistes de la innovació mitjançant la col·laboració de la comunitat creativa amb les universitats, centres d'investigació científica i l'àmbit empresarial.
Així, proposarà debats com l'impacte dels algoritmes en la prescripció cultural, els reptes dels artistes per abordar la tecnologia com una eina transformadora, la relació entre cultura i activisme i els models que proposen descentralitzar la xarxa.
Mobilitat "garantida"
En la roda de premsa de presentació del Sónar 2016 també hi ha sobrevolat el possible impacte en la mobilitat de la vaga del metro, que s'ha de confirmar aquesta tarda.
"No treballem en una hipòtesi B, només tenim un pla A perquè mai hi ha hagut metro en el Sónar de nit així que ho farem com en les últimes 22 edicions", ha explicat Robles.
Paral·lelament, el segon tinent d'alcalde d'Empresa, Cultura i Innovació, Jaume Collboni, que aquest dijous ha participat en la seva primera roda de premsa cultural, ha constatat que s'ha liberalitzat els horaris del taxi per dissabte a la matinada –ha evitat pronunciar-se sobre la matinada de divendres- i s'ha mostrat convençut que la mobilitat "està garantida".

Response: En deu anys, el Sónar i les activitats relacionades amb la música electrònica han passat de generar 47 MEUR a 125. L'any passat van aportar 72 MEUR al PIB català. Amb el Sónar+D, un programa d'activitats i de debats sobre el sector musical, s'espera arribar als 111.000 assistents. Aquest any, la mobilitat està garantida malgrat les vagues de metro.


Instruction: Fes-me un resum curt d'aquest text:

Context:
Caixa d’Enginyers va obtenir un benefici net de 15,1 milions d’euros el 2021, un 33% més que l’exercici anterior i per sobre els guanys de 12,8 milions d’euros registrats el 2019, abans de l’esclat de la pandèmia.
Malgrat l’impacte de la covid-19, es tracta del millor resultat de la seva història.
Per altra banda, l’entitat va assolir un volum de negoci –inclou els recursos gestionats, el crèdit brut i els valors dipositats de socis- de 8.234 milions d’euros, un 9,1% més en termes interanuals.
Pel que fa a la cartera de clients, la cooperativa de crèdit va tancar amb 212.074 socis, un 1,1% més que l’any passat.
En un escenari de tipus d’interès reduïts, l’entitat atribueix bona part del creixement al negoci assegurador.
Aquest 2021, el patrimoni sota gestió en assegurances de vida, estalvi i plans de pensions va incrementar-se un 11,5%, fins als 689 milions d’euros.
Pel que fa al volum de primes en el ram de vida, el creixement va ser un 32%, mentre que el patrimoni dels plans individuals va augmentar un 11,6%.
Dins el negoci pròpiament financer, la inversió creditícia bruta va créixer un 5,8% respecte al 2020, fins als 2.096 milions, superant també els volums registrats abans de l’esclat de la pandèmia.
Per altra banda, el crèdit a particulars va incrementar-se un 6,7%, per sobre el volum de les operacions protagonitzades per empreses i institucions (+3,5%).
Caixa d’Enginyers va tancar l’exercici amb una ràtio de morositat del 2,7%, per sota la mitjana del sector financer (4,3%).
La cooperativa de crèdit ho atribueix a una exposició poc important cap als crèdits ICO, d’aproximadament seixanta milions d’euros.
En paral·lel, la ràtio de capital CET1 puja fins al 15,46%, després d’un any marcat per una forta generació de reserves, mentre que la ràtio d’eficiència –divideix les despeses d’explotació entre el marge brut- se situa en el 72,23%.
Juntament amb una millora del marge brut i una reducció continguda del marge d’interessos, la rendibilitat financera del grup –ROE- s’ha mantingut en el 6,85%.
Per altra banda, la ràtio de liquiditat a curt termini s’ha quedat en el 429%.
Pel director general de l’entitat, Joan Cavallé, el 2022 és un exercici on el creixement és ara mateix impossible d’anticipar per l’impacte que tindrà la guerra d’Ucraïna sobre l’economia global.
No obstant això, el directiu ha apuntat que s’espera una revisió a l’alça dels tipus d’interès per contenir la inflació.
Pel que fa al negoci bancari, Cavallé ha assegurat que aquest exercici s’incrementarà la demanda creditícia.
“L’augment no vindrà tant pels fons Next Generation, sinó per les disrupcions en la cadena de subministraments i l’encariment dels costos de producció”, ha apuntat.
Sobre això, veu previsible que la morositat de les empreses s’incrementi, però no la de les famílies.
En relació amb l’evolució de la morositat, Caixa d’Enginyers espera tancar l’any amb una ràtio inferior al 3%.
L’entitat també fixa com a objectius mantenir una ràtio d’eficiència vora el 75%, una ràtio de capital superior al 15% i superar els 9.000 milions d’euros en volum de negoci.
Tot i que el grup preveu un increment de la morositat, Cavallé ha assegurat que l’empresa té un ampli espai de cobertura per fer front a la situació.
“Fins i tot amb una ràtio de morositat del 5% estaríem tranquils”, ha subratllat.
També en relació amb els efectes derivats de la guerra d’Ucraïna, el director general de l’entitat ha manifestat que l’impacte directe de l’encariment de l’energia no és excessivament rellevant, amb l’única excepció d’alguns edificis corporatius.
“Ens preocupa més la part tecnològica, on tenim algun projecte important que patirà retards per la falta de subministraments d’equips tecnològics”, ha afegit.
Durant la presentació de resultats, Cavallé ha volgut posar de manifest que aquest 2022 l’entitat es llençarà de forma decidida a la captació de nous clients, després d’augmentar només un 1,1% el nombre el 2021.
“Sentim que tenim espai per captar nous socis; la nostra intenció és recuperar el ritme de creixement d’altres anys”, ha destacat.

Response: Tot i els efectes de la covid-19, Caixa d'Enginyers ha aconseguit un benefici de 15,1 milions d'euros, un 33% més que el 2020. L'any 2022, les prediccions són incertes a causa de la guerra d'Ucraïna, però preveuen que augmenti la demanda creditícia. A més, asseguren que els preocupa més la manca de subministraments que no pas l'augment de preu de l'energia.